钦定古今图书集成/明伦汇编/氏族典/第242卷 > 张去华
## 钦定古今图书集成/明伦汇编/氏族典/第242卷 > 张去华

按《宋史张去华传》：“去华字信臣，开封襄邑人。幼励学，
敏于属辞，以荫补太庙斋郎。周世宗平淮南，去华著
《南征赋》《治民论》献于行在。召试，授御史台主簿，属三
院议事不得预坐，即弃官归。建隆初，携文游京师。明
年，举进士甲科，拜秘书郎、右补阙，通判道州。代还，知
磁、干二州，迁起居舍人，知凤翔府，历左司员外郎、礼”
部郎中。太平兴国七年，为江南转运使。雍熙中，王师
讨幽州，命掌河北转运事，迁秘书少监、知许州。真宗
嗣位，拜左谏议大夫，迁给事中、知杭州。咸平二年，徙
苏州。景德元年，改工部侍郎致仕。三年，卒。去华，美姿
貌，善谈论，有蕴藉，颇尚气节。子师古，为国子博士；师
锡，殿中丞；师颜，国子博士。